སྤུ་རྒྱལ་གྱི་གདུང་རབས་གསུམ་པ་དིང་ཁྲི་བཙན་པོ་ནི་ཡབ་མུ་ཁྲི་བཙན་པོ་དང་ཡུམ་ས་དིང་དིང་མ་གཉིས་ཀྱི་སྲས་སུ་འཁྲུངས་ཤིང་སོ་ཐམ་ཐམ་མམ་སེ་ཟ་སྨན་ཁབ་ཏུ་བཞེས།སྐུ་གཤེན་གཅོའུ་སྨིན་དཀར་གྱིས་མཛད་པ་དང་གསས་མཁར་ཁོ་མ་ཡངས་རྩེ་བཞེངས།ཁོང་གཉིས་ཀྱི་སྲས་སུ་སོ་ཁྲི་བཙན་པོ་འཁྲུངས་ཤིང་དོག་མེར་མེར་རམ་དར་ཟ་ཞང་ཞུང་མ་ཁབ་ཏུ་བཞེས།སྐུ་གཤེན་འོད་དཀར་གྱིས་མཛད་པ་དང་གསས་མཁར་རྨུར་དགུ་ཁྱུང་བཞེངས།ཁོང་གཉིས་ཀྱི་སྲས་སུ་མེར་ཁྲི་བཙན་པོ་འཁྲུངས་ཤིང་གདགས་ཀྱི་ལྷ་མོ་ཁབ་ཏུ་བཞེས།སྐུ་གཤེན་མཚེ་མི་ཟུང་སྨན་གྱིས་མཛད་པ་དང་གསས་མཁར་ཟོ་བོ་ཁྱུང་ལག་བཞེངས།ཁོང་གཉིས་ཀྱི་སྲས་སུ་གདགས་ཁྲི་བཙན་པོ་འཁྲུངས་ཤིང་སྲིབ་ཀྱི་ལྷ་མོ་ཁབ་ཏུ་བཞེས།སྐུ་གཤེན་དག་པ་མི་ཆེན་གྱིས་མཛད་པ་དང་གསས་མཁར་གཡུང་དྲུང་ལྷ་རྩེ་མཛད།ཁོང་གཉིས་ཀྱི་སྲས་སུ་སྲིབ་ཁྲི་བཙན་པོ་འཁྲུངས་ཤིང་ས་བཙུན་ཀླུ་རྗེ་ཁབ་ཏུ་བཞེས།སྐུ་གཤེན་གཅོའུ་ཞལ་དཀར་གྱིས་མཛད་པ་དང་གསས་མཁར་ཁོ་མ་རུ་རིང་བཞེངས།འདི་ཡན་གྱི་སྲས་རྣམས་ཆིབས་ཁ་ཐུང་པའི་ཚེ་ཡབ་ནམ་མཁར་གཤེགས་པས་གནམ་གྱི་ཁྲི་བདུན་ཞེས་འབོད་ཅིང་བང་སོ་འདེབས་པའི་སྲོལ་ཡང་མེད།ཅེས་ལེགས་བཤད་རིན་པོ་ཆེའི་གཏེར་མཛོདདུ་བྱུང་བ་ལྷར་བཀོད་དོ།།